**Sondre Justad** (fødd 15. oktober 1990) er ein norsk artist og låtskrivar frå Henningsvær og Borg i Lofoten. I oktober 2015 gav han ut debutalbumet *Riv i hjertet*.

Biografi
--------

Justad gav ut sin fyrste singel, «Nu har du mæ», i 2014 på Petroleum Records. I februar og juni 2015 følgde han opp med singlane «Det e over» og «Tilbake», som begge fekk høg radiorotasjon og tok han til TV-program som *VG-lista Topp 20* og *Senkveld* på TV 2. Samstundes byrja han å gjere seg merka som liveartist, og sommaren 2015 spela han på ei rekkje store festivalar.

Det verkelege gjennombrotet kom hausten 2015, med debutalbumet *Riv i hjertet*, som vart liggjande på VG-lista i over eit år med ein 6.-plass som beste plassering. Albumet fekk terningkast fem av Aftenposten, Dagsavisen, Avisa Nordland og Fædrelandsvennen. Foran Spellemannprisen 2015 vart Justad nominert i tre klasser: popsolist, årets album og årets nykommer for albumet. Justad fekk Tekstforfatterfondets lyspunktpris for 2015 og vart nominert i klassene årets liveartist og årets låt under P3 Gull i 2016. Seks av låtane på albumet vart lista på nasjonal radio, og tittelsporet «Riv i hjertet» vart den mest spelte norskspråklege låten i 2015. Fem av singlane selde til gull, og éin til platina.

Frå oktober 2016 tok Justad pause på ubestemt tid. Han ville gje seg sjølv tid til å fokusere på nye låtar og vegen vidare. Nesten nøyaktig eitt år seinare vart låtane «Ingenting» og «Paradis» slopne. «Paradis» vart A-lista hos både NRK P3 og NRK P1, og framført både på *Senkveld* (TV 2) og *P3 Gull* (NRK). Også hans tredje singel, «Gjør det igjen» fekk høg radiorotasjon, og vart framført på *Lindmo* på NRK1. 23. mars 2018 kom andrealbumet til Justad, *Ingenting i paradis*. For albumet og låten «Ikke som de andre» fekk han fire nominasjonar foran Spellemannprisen 2018: popartist, årets album, årets musikkvideo og årets låt. Han fekk Gammleng-prisen i klassen populærmusikk for 2019 og vart nominert i klassene årets liveartist og årets låt for «Fontena på Youngstorget» foran P3 Gull 2019.  I 2021 gav han ut singelen «Sorry» saman med Musti. For videoen til låten, som vart regissert av Julian Vargas og Eirik Svensson, vart han nominert til Spellemannprisen 2021 i klassen årets musikkvideo.

Ved sida av musikken har Justad engasjert seg i miljø og politikk. Han har blant anna jobba for å hindre olje- og gassutvinning utanfor Lofoten, Vesterålen og Senja, og har fleire gongar uttala seg kritisk om Noregs handtering av flyktningkrisen.

Under eit intervju i TV-programmet *Lindmo* 24. mars 2018, skapa Justad overskrifter då han stod fram som bifil og uttala: «Jeg har kjent på at jeg rommer mer, at kjærligheten er større. Jeg kjenner på at … Jeg tror ikke det trenger å være damer eller menn for min del. Det kan hende det går bra med begge deler. At det bor noe mer der.»

Diskografi
----------

Album
* *Riv i hjertet* (2015)
* *Ingenting i paradis* (2018)

Singlar/EP-ar
* *Nu har du mæ* (2014)
* *Det e over* (2015)
* *Tilbake* (2015)
* *Riv i hjertet* (2015)
* *Tida vi bare va* (2016)
* *Ingenting* (2017)
* *Paradis* (2017)
* *Gjør det igjen* (2018)
* *Ikke som de andre* (2018)
* *Fontena på Youngstorget* (2019)
* *Sorry* (2021) - sammen med Musti
* *Chill litt* (2021)
* *Pause fra mæ sjæl* (2021)

Deltek på
* RSP & Thomax: *Dykkersyke* (2015)

Referansar
----------

1. ↑  VG-lista Topp 20 Arkivert 2017-07-14 ved Wayback Machine. "Riv i hjertet". Besøkt 27. oktober 2017.
2. ↑  Lofotposten 5. januar 2016. Sondre Justad nominert til tre spellemannpriser. Besøkt 27. oktober 2017.
3. ↑  P3 musikk 8. november 2016. Her er de nominerte til P3 Gull 2016. Besøkt 27. oktober 2017.
4. ↑  Lofotposten 19. juli 2016. Sondre er mest spilt på radio i Norge. Besøkt 27. oktober 2017.
5. ↑  IFPI Norge. Besøkt 27. oktober 2017.
6. ↑  «Sondre Justad kan ta storeslem». *dagbladet.no*. 8. februar 2019. Henta 8. februar 2019.
7. ↑  «Rolf Gammleng-prisene: Veteranprisen til Casino Steel». *ballade.no*. 4. november 2019. Henta 8. november 2019.
8. ↑  «P3 Gull 2019». *nrk.no*. 13. november 2019. Henta 24. november 2019.
9. ↑  «P3 Gull: Disse er nominert til Årets låt». *p3.no*. 19. november 2019. Henta 24. november 2019.
10. ↑  «Dette er årets nominerte». *dagbladet.no*. 11. februar 2022. Henta 11. mars 2022.
11. ↑  Eliassen, Heather Ørbeck (17. januar 2020). «Maja Lunde ut mot ny, norsk oljeleting: – Jeg synes ikke dette er veldig klokt». *NRK* (på norsk bokmål). Henta 18. januar 2020.
12. ↑  Johannessen, (NTB) NTB-Gitte (19. mars 2018). «Sondre Justad: – Det er ikke farlig å snakke om følelser». *smp.no*. Henta 18. januar 2020.
13. ↑  AS, TV 2. «Stjerneskuddet Sondre Justad: - Ikke opptatt av å være kjendis». *TV 2* (på norsk bokmål). Henta 18. januar 2020.
14. ↑  «Sondre Justad om å stå frem som bifil: – Det er skummelt å være så ærlig». *www.vg.no* (på norsk bokmål). Henta 18. januar 2020.

* *Denne artikkelen bygger på «Sondre Justad» frå Wikipedia på bokmål, den 19. april 2022.*

Bakgrunnsstoff
--------------

* Offisiell nettside

|  |  |
| --- | --- |
| Autoritetsdata | 
* Store norske leksikon
* VIAF
* MusicBrainz (artist)
* Discogs (artist)
* AllMusic (artist)

 |